Na podlagi Zakona o uresničevanju javnega interesa za kulturo (Uradni list RS, št. 77/07, uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg, 3/22 – ZDeb in 105/22 - ZZNŠPP; v nadaljevanju: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16 ) Ministrstvo za kulturo RS objavlja

**Javni razpis za izbor kulturnih projektov na področju glasbenih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo**

(v nadaljnjem besedilu: projektni razpis, z oznako JPR-GUM-2025)

1. **Naziv in sedež naročnika javnega razpisa**

Republika Slovenija, Ministrstvo za kulturo, Maistrova ulica 10, Ljubljana (v nadaljnjem besedilu Ministrstvo).

1. **Predmet in področje javnega razpisa**

Predmet razpisa z oznako JPR-GUM-2025 je sofinanciranje kulturnih projektov na področju glasbenih umetnosti, ki jih bodo v letu 2025 izvedli naslednji izvajalci:

* nevladne organizacije na področju kulture, katerih programi niso bili izbrani na javnem razpisu z oznako JPR-PROG-2022-2025, oziroma katerih projekti, prijavljeni na ta razpis, niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25;
* javni zavodi na področju kulture, ki jih v letu 2024 ministrstvo ni neposredno pozvalo k predložitvi programa dela in finančnega načrta za leto 2025, oziroma katerih projekti, prijavljeni na ta razpis, niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25, ter niso vključeni v sklop programov, ki so bili izbrani na javnem razpisu z oznako JPR-PROG-2022-2025, oziroma če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva;
* ter samozaposleni v kulturi, ki so na zadnji dan roka za oddajo vlog na razpis vpisani v Razvid samozaposlenih v kulturi, ki ga vodi ministrstvo, druge fizične osebe in fizične osebe z dejavnostjo na področju glasbenih umetnosti, oziroma katerih projekti, prijavljeni na ta razpis, niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25 ali JPR-PROG-2022-2025, oziroma če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so prijaviteljem že bila dodeljena javna sredstva.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

1. **Cilji razpisa**

Sofinanciranje je namenjeno podpori kulturnih projektov na področju glasbenih umetnosti, ki so v javnem interesu ter so prepoznani kot vrhunski in nujni za uresničevanje načel raznovrstnosti in dostopnosti javnih kulturnih dobrin, sledijo smernicam trajnostnega razvoja in zelenega prehoda v kulturi, spodbujanje ustvarjalnosti samozaposlenih v kulturi in drugih ustvarjalcev na področju glasbenih umetnosti, ter zagotavljanju možnosti za njihovo ustvarjalnost, ter spodbujanju razvoja mladih, šele uveljavljajočih se nadarjenih ustvarjalcev.

1. **Opredelitve pojmov**

**Glasbene umetnosti** so področje umetnosti, ki vključuje vse zvrsti, prakse in vsebine, ki jih družijo raziskovanje zvoka in glasbeno ustvarjanje ter balet. Sem spadajo tradicionalne glasbene zvrsti, ki so se razvijale skozi zgodovino glasbene umetnosti, kot tudi vsi sodobni načini glasbenega in baletnega izražanja.

Zaradi raznovrstnosti in produkcijskih pristopov se področje deli na dve večji vsebinski celoti:

* **resna glasba, opera in balet**, ki zajema staro glasbo, simfonično, orkestralno, komorno, vokalno, vokalno-instrumentalno, elektronsko, sodobno komponirano in improvizirano glasbo, zvočno umetnost, opero in druga glasbeno scenska dela ter balet,
* **druga glasba**, ki zajema vse oblike tradicionalnega in sodobnega jazza, glasbe sveta, etno in ljudsko glasbo, raznovrstne popularne, alternativne in eksperimentalne glasbene zvrsti, oblike in zvočne prakse, šanson, kantavtorsko glasbo .

**Projekt** je posamezna kulturna aktivnost, ki je po zasnovi, vsebini, izvedbi in obsegu zaključena celota, kar je mogoče razbrati iz prijaviteljevih v celoti izpolnjenih prijavnih obrazcev in obveznih prilog. Projekt je dostopen javnosti in bo izveden v letu 2025.

**Produkcija** je projekt, katerega premiera oziroma prva javna predstavitev vključno s postprodukcijo, načrtovano v letu 2025, bo realizirana v letu 2025.

**Upravičene osebe na razpisnem področju** **in podpodročju** so prijavitelji projektov, ki delujejo na področju glasbenih umetnosti, ter na tem področju izpolnjujejo splošne pogoje in posebne pogoje.

**Prijavitelj projekta** je avtor ali / oziroma izvajalec, ki izpolnjuje vse pogoje za sodelovanje na razpisu in bo v morebitni sklenjeni pogodbi naveden kot pogodbena stranka. Prijavitelj projekta je nosilec pravic, odgovornosti in dolžnosti, povezanih z izvedbo projekta.

**Odgovorna oseba prijavitelja projekta** je odgovorni nosilec projekta, ki poslovno in vsebinsko predstavlja in zastopa kulturno organizacijo, oziroma posameznik v vlogi avtorja.

**Nevladne organizacije na področju kulture** so pravne osebe, ki so ustanovljene kot društva, zasebni zavodi, ustanove in drugo. Nevladno organizacijo opredeljuje 2. člen Zakona o nevladnih organizacijah (ZNOrg, objavljen v Uradnem listu RS št. 21/18).

**Samozaposleni v kulturi** so osebe, ki so na zadnji dan roka za oddajo vlog na razpis vpisane v Razvid samozaposlenih v kulturi, ki ga vodi ministrstvo.

**Fizične osebe** so posamezniki z različnimi statusi (zaposleni, upokojeni, brezposelni in drugi). Višina izplačila za odobrene projekte fizičnih oseb (razen za samozaposlene v kulturi in samostojne podjetnike) je v pogodbi zapisana v znesku bruto bruto. To pomeni, da so v znesek vključeni tudi vsi davki, prispevki in akontacija dohodnine. Te dajatve odvede že ministrstvo, zato izvajalec s statusom fizične osebe na transakcijski račun prejme le neto znesek.

**Koprodukcija** je enakovreden odnos dveh ali več izvajalcev (nevladne kulturne organizacije s statusom pravne osebe, javni zavodi), ki združijo ustvarjalne potenciale in sredstva za uresničitev skupnega projekta. Koprodukcija pomeni, da so vsi partnerji odgovorni za realizacijo projekta, prijavitelj koprodukcije pa je le eden (izvršni producent), čeprav vsi partnerji delijo enako odgovornost za izvedbo koprodukcijskega projekta in so upravičeni do enakovrednih skupnih referenc, skladno z medsebojnim pisnim dogovorom. Koprodukcijska razmerja ureja podpisan dogovor, v katerem so jasno opredeljene odgovornosti in dolžnosti posameznega partnerja ter natančno razmejene vse obveznosti (finančne, vsebinske, kadrovske, izvedbene).

**Soorganizatorstvo** je odnos prijavitelja kot nosilca projekta, in drugih soorganizatorjev (nevladne organizacije, javni zavodi, samozaposleni v kulturi), ki s svojimi deleži (prostor, kadri, storitve, tehnična podpora in drugo) pristopijo k realizaciji projekta. Vložek soorganizatorjev je finančno ovrednoten, pravice, odgovornosti in dolžnosti za izvedbo projekta pa nosi izključno prijavitelj.

**Referenčna prizorišča v tujini** za področje glasbenih umetnosti so tista prizorišča, ki za posamezno glasbeno zvrst pomenijo prostor umetniškega nastopanja in srečevanja najbolj aktualnih, uveljavljenih ali perspektivnih glasbenih izvajalcev, producentov, organizatorjev in strokovne javnosti. To so tista prizorišča, ki so po pomenu in odmevnosti primerljiva s slovenskimi nacionalnimi oziroma večjimi javnimi zavodi oziroma kulturnimi domovi z lastnim umetniškim programom oziroma z javnimi sredstvi sofinancirana javno dostopna prizorišča. Poleg tega pa mednje spadajo tudi glasbeni festivali in koncertni cikli z daljšo tradicijo oziroma obsežnejšim dosegom oziroma odmevnostjo ali posamični dogodki, ki potekajo na takih odrih.

**Referenčne nagrade** na področju glasbenih umetnosti so Prešernova nagrada ali nagrada Prešernovega sklada in vse obstoječe stanovske ter druge domače in primerljive mednarodne nagrade in priznanja na različnih področjih glasbene umetnosti, ki se podeljujejo za posebne dosežke na področju profesionalnega ukvarjanja z glasbeno umetnostjo. Nagrade na področju resne glasbe, opere in baleta, prejete v obdobju prijaviteljevega izobraževanja ali študija, izkazujejo nadarjenost ali perspektivnost določenega prijavitelja, vendar z vidika presoje referenc na področju profesionalnega udejstvovanja po referenčnosti zaostajajo za nagradami, ki so bile določenemu prijavitelju podeljene za njegovo profesionalno delovanje na področju kulture oziroma prispevek k razvoju glasbene umetnosti.

**Trajnostni razvoj** pomeni zadovoljiti trenutne potrebe, ne da bi pri tem ogrožali zadovoljevanje potreb prihodnjih generacij[[1]](#footnote-1).

**Zeleni prehod v kulturi** pomeni integracijo trajnostnih praks in okolju prijaznih pristopov v kulturnem sektorju. Glavni cilji zelenega prehoda v kulturi so: zmanjšanje okoljskega odtisa kulturnih dejavnosti ali dogodkov, povečanje ozaveščenosti o okoljskih vprašanjih ter spodbujanje trajnostnih vrednot skozi kulturne izraze.

**Upravičeni stroški** ki jih sofinancira ministrstvo so:

* **programski stroški projekta**, ki:
* izhajajo iz predmeta pogodbe,
* so nujni za kakovostno izvedbo sofinanciranega projekta,
* so dejansko nastali od 1. januarja 2025
* nastanejo izključno za namen realizacije sofinanciranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in drugo obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Stroški za alkoholne pijače, tobačne izdelke in reprezentanco **niso upravičen strošek** projekta**.**

* **posredni stroški projekta,** ki:
* nastanejo z izvajanjem projekta, ki je predmet pogodbe, in jih ni mogoče neposredno vezati na programsko vsebino projekta (splošni ali režijski stroški, vezani na delovanje izvajalca).

**Upravičeni programski stroški projekta se izkazujejo** z računi, pogodbami, potrdili o izvedenih plačilih in drugo obračunsko dokumentacijo skladno z veljavnimi računovodskimi standardi. Zahtevana dokazila bodo opredeljena v pogodbi o sofinanciranju kulturnih projektov.

**Posredni stroški** **projekta** so določeni kot povprečnina v višini 15 odstotkov vrednosti z odločbo in pogodbo dodeljenih sredstev sofinanciranja in se ne izkazujejo.

**Finančna uravnoteženost** projekta pomeni:

* da so upravičeni stroški projekta uravnoteženi z njegovim obsegom in vsebino (zlasti glede cenovne primernosti in stroškovne učinkovitosti) ter
* da so prihodki enaki odhodkom.

**Celotna vrednost projekta** zajema vse načrtovane odhodke (programske in posredne stroške projekta).

1. **Razpisna podpodročja**

Ministrstvo na področju glasbenih umetnosti razpisuje pet podpodročij:

* 1. **Podpodročje: Organizacija koncertov in glasbeno-scenskih predstav**

Podpodročje je namenjeno sofinanciranju koncertov in glasbeno-scenskih predstav, ki bodo izvedeni v Sloveniji v letu 2025. Prijavljeni so lahko posamični koncerti in glasbeno scenske predstave ali serije dogodkov v obliki glasbenih festivalov ali koncertnih ciklov. Izvajalci koncertov in glasbeno-scenskih predstav so lahko domači ali tuji. Organizacija glasbeno-scenskih predstav obsega premiero in njene ponovitve v letu 2025.

Upravičeni stroški tega podpodročja so:

* vodenje, organizacija, administracija, promocija, avtorski honorarji, nastanitve in prenočitve, potni stroški (programski stroški);
* tehnična pomoč in logistika (materialni stroški);
* drugi stroški, povezani z izvedbo projekta (na primer najem inštrumentov, avtorske pravice, varovanje na prireditvah, ipd.).

V primeru soorganizacije ali koprodukcije mora prijavitelj obvezno priložiti originalno in podpisano izjavo soorganizatorjev ali koproducentov, s katero potrjujejo soorganizacijo ali koprodukcijo prijavljenega projekta ter da če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva.

**5.2 Podpodročje:** **Gostovanje v tujini**

Podpodročje je namenjeno sofinanciranju gostovanj glasbenih ustvarjalcev in izvajalcev iz Slovenije v tujini. Prijavljena so lahko posamična gostovanja ali pa serija gostovanj v obliki koncertnih turnej. K prijavi mednarodnega gostovanja v tujini je treba priložiti podpisano in žigosano vabilo gostitelja iz tujine.

Upravičeni stroški tega podpodročja so:

* potni stroški, nastanitve in nočnine, stroški dela, promocije, organizacije (najem dvoran oziroma prizorišč, uglaševanje klavirja in reprezentanca niso upravičeni stroški).

V primeru soorganizacije ali koprodukcije mora prijavitelj obvezno priložiti originalno in podpisano izjavo soorganizatorjev ali koproducentov, s katero potrjujejo soorganizacijo ali koprodukcijo prijavljenega projekta ter da če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva.

**5.3 Podpodročje: Izvirno glasbeno delo ali koreografija**

Podpodročje je namenjeno sofinanciranju novih glasbenih del ali koreografij ustvarjalcev iz Slovenije. Vsako delo mora biti javno izvedeno v letu 2025. Prijava novega glasbenega dela mora biti usklajena s priporočenim tarifnikom za avtorske honorarje za nova glasbena dela in koreografije, ki je del priloge tega razpisnega besedila. K prijavi je treba priložiti vsaj eno tretjino partiture oziroma zapisa koreografije.

Upravičeni stroški tega podpodročja so stroški dela oziroma avtorski honorar, ki se obračuna na podlagi priporočenega tarifnika (priloga razpisa) in stroški izvedbe.

K prijavi mora biti priložena podpisana izjava avtorja in izvajalca.

**5.4 Podpodročje: Glasbeno založništvo**

Podpodročje je namenjeno sofinanciranju glasbenih izdaj glasbenih ustvarjalcev in izvajalcev iz Slovenije. Zajema izdajanje nosilcev zvoka, notnega gradiva ter zvočnih in notnih izdaj v digitalni obliki. Vsaka izdaja mora biti javno dostopna. K prijavi glasbene izdaje je treba priložiti zvočni (demo) ali notni zapis, vsaj v eni tretjini predvidene celote izdaje.

Upravičeni stroški tega podpodročja so:

* stroški organizacije, produkcije, materiala, izdaje, promocije in distribucije glasbene izdaje;
* stroški dela, avtorski honorar.

V primeru soorganizacije ali koprodukcije mora prijavitelj obvezno priložiti originalno in podpisano izjavo soorganizatorjev ali koproducentov, s katero potrjujejo soorganizacijo ali koprodukcijo prijavljenega projekta ter da če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva.

Prijavi mora biti tudi priložena podpisana in ožigosana izjava založnika (razen v primeru samozaložbe).

**5.5 Podpodročje: Avtorski projekt - Podpora** **projektom samozaposlenih v kulturi na področju glasbenih umetnosti, fizičnih oseb, fizičnih oseb z dejavnostjo**

Podpodročje je namenjeno sofinanciranju avtorskih projektov slovenskih ustvarjalcev na področju glasbenih umetnosti. Avtorski projekt je celovita in zaokrožena celota ustvarjalnega in raziskovalnega dela na področju glasbenih umetnosti, ki mora biti ob zaključku javno predstavljeno in arhivirano. Podpodročje je namenjeno posameznikom na kateremkoli glasbenem področju, s statusom samozaposlenega v kulturi ali fizičnih oseb, ter fizičnih oseb z dejavnostjo na področju glasbenih umetnosti. Prijavljeni projekt bo prvič izveden v letu 2025.

Upravičen strošek tega podpodročja je avtorski honorar, ki vključuje na projekt vezane stroške (produkcija, organizacija, promocija, potni stroški, prenočitve).

V primeru soorganizacije ali koprodukcije mora prijavitelj obvezno priložiti originalno in podpisano izjavo soorganizatorjev ali koproducentov, s katero potrjujejo soorganizacijo ali koprodukcijo prijavljenega projekta ter da če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva.

**5.6 Podpodročje: Prva podpora projektu**

Podpodročjeje namenjeno sofinanciranju prvih projektov in ustvarjalnemu delu nevladnih organizacij, , samozaposlenih v kulturi ali fizičnih oseb ter fizičnih oseb z dejavnostjo, ki delujejo na področju glasbenih umetnosti. Na podpodročje se lahko prijavijo prijavitelji, čigar projekti še niso bili sofinancirani na področju glasbenih umetnosti iz proračuna Republike Slovenije, namenjenega za kulturo, in ki bodo projekte prvič izvedli v letu 2025.

V primeru soorganizacije ali koprodukcije mora prijavitelj obvezno priložiti originalno in podpisano izjavo soorganizatorjev ali koproducentov, s katero potrjujejo soorganizacijo ali koprodukcijo prijavljenega projekta ter da če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva.

1. **Pogoji za sodelovanje na razpisu**
	1. **Splošni pogoji za sodelovanje na razpisu**

1.Na razpis se lahko prijavijo le prijavitelji (upravičene osebe), ki izpolnjujejo naslednje pogoje:

so nevladne organizacije na področju kulture, katerih programi niso bili izbrani na javnem razpisu z oznako JPR-PROG-2022-2025, oziroma katerih projekti, prijavljeni na ta razpis, niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25

ali

so javni zavodi na področju kulture, ki jih v letu 2024 ministrstvo ni neposredno pozvalo k predložitvi programa dela in finančnega načrta za leto 2025, oziroma katerih projekti, prijavljeni na ta razpis, niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25, ter niso vključeni v sklop programov, ki so bili izbrani na javnem razpisu z oznako JPR-PROG-2022-2025, oziroma če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva

ali

so samozaposleni v kulturi, ki so na zadnji dan roka za oddajo vlog na razpis vpisani v Razvid samozaposlenih v kulturi, ki ga vodi ministrstvo, druge fizične osebe in fizične osebe z dejavnostjo na področju glasbenih umetnosti, oziroma katerih projekti, prijavljeni na ta razpis, niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25 ali JPR-PROG-2022-2025, oziroma če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so prijaviteljem že bila dodeljena javna sredstva.

2. Prijavitelji opravljajo dejavnosti v Republiki Sloveniji in so registrirani za opravljanje kulturno-umetniških dejavnosti in posredovanje kulturnih dobrin. Glede na osnovno dejavnost niso izobraževalne in vzgojno-izobraževalne institucije oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti in posredovanje kulturnih dobrin v Sloveniji.

3. Prijavitelji v prijavi projekta ne zaprošajo za financiranje stroškov, za katere jim je ministrstvo, Slovenski filmski center, Javna agencija za knjigo Republike Slovenije in Javni sklad Republike Slovenije za kulturne dejavnosti ali drugi državni organi ali lokalne skupnosti že dodelila javna sredstva.

4. Isti projekt prijavlja le en prijavitelj.

5. Prijavitelj prijavlja projekt, ki bo v celoti realiziran v letu 2025.

6. Prijavitelj na javni razpis prijavlja največ en (1) projekt.

7. Prijavljeni projekt ni del rednega ali izrednega študijskega programa,

8. Prijavitelji zagotavljajo dostopnost projekta javnosti.

9. Vloga prijavitelja je skladna z definicijami pomenov izrazov, določenih v 4. točki razpisa.

10. Koproducenti in soorganizatorji nimajo istega zakonitega zastopnika in/ali odgovorne osebe kot prijavitelj projekta.

11. Prijavitelji ne prijavljajo projekta, ki vsebinsko ne sodi na razpisno področje in ga strokovna komisija zato ne more oceniti s kriteriji, navedenimi v razpisnem besedilu pod točko 8.

12. Prijavitelji so, če so bili pogodbena stranka ministrstva v letih 2023 in 2024 izpolnjevali vse pogodbene obveznosti do ministrstva (podlaga za ugotovitev izpolnjevanja pogodbenih obveznosti je arhivirana in tekoča dokumentacija ministrstva za leti 2023 in 2024).

13. Prijavitelji prijavljajo projekt, katerega zaprošeni znesek financiranja ne presega najvišje mogoče višine zaprošenih sredstev, ki je opredeljena na razpisnem podpodročju.

14. Prihodki projekta so enaki njegovim odhodkom.

15. Prijavitelji dovoljujejo objavo osebnih podatkov z namenom objave rezultatov razpisa na spletni strani ministrstva, skladno z Zakonom o dostopu do informacij javnega značaja (Uradni list RS, št. 51/06-uradno prečiščeno besedilo, 117/06-ZDavP, 23/14, 50/14, 19/15-odl.US,102/15, 7/18, 141/22) in Zakonom o varstvu osebnih podatkov (Uradni list RS, št. 163/22).

16. Vloga je v celoti napisana v slovenskem jeziku (razen naslovov projektov oziroma umetniških enot ter z izjemo morebitnih originalnih izjav tujih partnerjev, ki pa jim je treba priložiti prevod v slovenski jezik).

17. V obdobju 2021-2024 so prijavitelji v živo ali/in preko spletnih platform izvedli najmanj tri (3) istovrstne projekte z razpisnega podpodročja, ki ga prijavljajo na razpis.

18. Dogodki v zasebnih prostorih so izvedeni v skladu z veljavnimi predpisi, ki veljajo za javne prireditve in da organizator zagotavlja javno dostopnost v živo ali/in preko spletnih platform.

Prijavitelj poda izjavo o izpolnjevanju pogojev iz točke 6.1. s podpisanimi izjavami v prijavni aplikaciji. Če ministrstvo pozneje zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

* 1. **Posebni pogoji za posamezna podpodročja**
		1. **Posebni pogoji za sodelovanje na razpisnem podpodročju: Organizacija koncertov in glasbeno scenskih predstav v Sloveniji**

Na razpisnem podpodročju Organizacija koncertov in glasbeno scenskih predstav v Sloveniji se lahko prijavijo le prijavitelji (upravičene osebe), ki izpolnjujejo naslednje pogoje:

* da prijavitelji, ki so pravne osebe, zaprošajo za največ 10.000,00 EUR in hkrati največ 70 % celotne vrednosti projekta,
* da prijavitelji, ki so samozaposleni v kulturi na področju glasbenih umetnosti, fizične osebe, fizične osebe z dejavnostjo, zaprošajo za največ 7.000,00 EUR in hkrati za do 90 % celotne vrednosti projekta.

**6.2.2.****Posebni pogoji za sodelovanje na razpisnem podpodročju Gostovanje v tujini**

Na razpisnem podpodročju Gostovanje v tujini se lahko prijavijo le prijavitelji (upravičene osebe), ki izpolnjujejo naslednje pogoje:

* da prijavitelji, ki so pravne osebe, zaprošajo za največ 7.000,00 EUR in hkrati največ 70 % celotne vrednosti projekta,
* da prijavitelji, ki so samozaposleni v kulturi na področju glasbenih umetnosti, fizične osebe, fizične osebe z dejavnostjo, zaprošajo za največ 7.000,00 EUR in hkrati za do 90 % celotne vrednosti projekta.

**6.2.3.** **Posebni pogoji za sodelovanje na razpisnem podpodročju** **Izvirno glasbeno delo ali koreografija**

Na razpisnem podpodročju Izvirno glasbeno delo ali koreografija se lahko prijavijo le prijavitelji (upravičene osebe), ki izpolnjujejo naslednje pogoje:

* da zaprošajo za vrednost, ki je skladna s priporočenim tarifnikom o avtorskih honorarjih za nova glasbena dela in koreografije (tarifnik je del priloge razpisne dokumentacije),

**6.2.4.** **Posebni pogoji za sodelovanje na razpisnem podpodročju Glasbeno založništvo**

Na razpisnem podpodročju Glasbeno založništvose lahko prijavijo le prijavitelji (upravičene osebe), ki izpolnjujejo naslednje pogoje:

* da prijavitelji, ki so pravne osebe, zaprošajo za največ 5.000,00 EUR in hkrati največ 70 % celotne vrednosti projekta,
* da prijavitelji, ki so samozaposleni v kulturi na področju glasbenih umetnosti, fizične osebe, fizične osebe z dejavnostjo, zaprošajo za največ 5.000,00 EUR in hkrati za do 90 % celotne vrednosti projekta.

**6.2.5.** **Posebni pogoji za sodelovanje na razpisnem podpodročju:** **Avtorski projekt** **- podpora projektom samozaposlenih v kulturi, fizičnih oseb, fizičnih oseb z dejavnostjo.**

Na razpisnem podpodročju: Avtorski projekt - podpora projektom samozaposlenih v kulturi, fizičnih oseb, fizičnih oseb z dejavnostjo, ki izpolnjujejo naslednje pogoje:

*

- da zaprošajo za največ 7.000,00 EUR in hkrati za do 90 % celotne vrednosti projekta,

- da so prijavitelji samozaposleni v kulturi, ki so na zadnji dan roka za oddajo vlog na razpis vpisane v Razvid samozaposlenih v kulturi, ki ga vodi ministrstvo, oz. fizične osebe ter fizične osebe z dejavnostjo.

* + 1. **Posebni pogoji za sodelovanje na razpisnem podpodročju** **Prva podpora projektu:**

Na razpis se lahko na podpodročju Prva podpora projektu prijavijo prijavitelji:

* nevladne organizacije, ki niso bili ustanovljeni/registrirani pred letom 2022  ***ali***
* samozaposleni na področju kulture, vpisani v razvid ministrstva, ki kot avtorji (prijavitelji projekta) še niso bili sofinancirani na področju glasbenih umetnosti iz proračuna Republike Slovenije, namenjenega za kulturo ***ali***
* fizične osebe z dejavnostjo, ki imajo stalno prebivališče v Sloveniji in ki še niso bili sofinancirani na področju glasbenih umetnosti iz proračuna Republike Slovenije, namenjenega za kulturo;
* ki za izvedbo projekta zaprošajo za največ 3.000,00 EUR in hkrati za do 90 % celotne vrednosti projekta.
1. **Izpolnjevanje razpisnih pogojev**

Izpolnjevanje pogojev ugotavlja komisija za odpiranje vlog, ki jo med zaposlenimi na ministrstvu imenuje ministrica za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela za nepopolno. Vloge, ki ne bodo pravočasne, ali popolne, ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru poznejše ugotovitve neizpolnjevanja pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko v primeru naknadne ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

**OPOZORILO:**

1. **Če se prijavitelj prijavi na ta razpis z več vlogami, kot jih določajo splošni ali posebni pogoji na posameznem razpisnem področju, se bo upoštevala zadnja vloga, preostale vloge pa bodo zavržene iz razloga neizpolnjevanja splošnih ali posebnih pogojev (kot vloge neupravičene osebe).**
2. **Če več prijaviteljev prijavi na ta razpis isti projekt, se vse vloge prijaviteljev istega projekta zavržejo iz razloga neizpolnjevanja splošnih pogojev (kot vloge neupravičene osebe). Če se prijavitelj prijavi s projektom, ki vsebinsko ne sodi na razpisno področje, se zavrže kot vloga neupravičenega prijavitelja.**
3. **Razpisni kriteriji**

Projekte, prijavljene na projektni razpis, člani strokovne komisije za področje glasbenih umetnosti ocenjujejo na podlagi naslednjih kriterijev**:**

**8.1.Organizacija koncertov in glasbeno scenskih predstav v Sloveniji**

|  |  |
| --- | --- |
| **Kriterij:** | **Število****možnih točk** |
| 1. Produkcijske reference prijavitelja projekta in/ali koproducentov oziroma soorganizatorjev v obdobju 2021-2024 (kakovost dosežkov prijavitelja, prepoznavnost in uveljavljenost prijavitelja in/ali koproducenta/ov oziroma soorganizatorja/ev v strokovni javnosti)
 | 10 |
| 1. Umetniške reference izvajalcev

 (aktualen in kakovosten izbor avtorjev, izvajalcev in podizvajalcev projekta, kakovost dosežkov izvajalcev, njihova prepoznavnost in uveljavljenost v strokovni javnosti)  | 20  |
| 1. Kakovost projekta ter njegova vsebinska zaokroženost, celovitost in inovativnost
 |  20 |
| 1. Predvidena dostopnost, izvedbeni načrt projekta(glede na zvrst, glede na število obiskovalcev, kraj izvedbe, dostopnost, promocijski načrt, skladnost zasnove projekta in načrta izvedbe, realnost izvedbe glede na zasnovo projekta)
 | 20 |
| 1. Finančna zasnova(glede na obseg in vsebino realno finančno ovrednoten in uravnotežen projekt, tj. razmerje med deležem lastnih in pridobljenih sredstev, realna izvedljivost projekta glede na njegovo vsebinsko in finančno zasnovo, ter glede na obseg in vsebino dela ustrezna višina plačila za izvajalce projekta)
 | 15 |
| 1. Pomen projekta za področje glasbene umetnosti
 | 10  |
| 1. Prijavitelj, ki ima status nevladne organizacije v javnem interesu na področju kulture (16. člen Zakona o nevladnih organizacijah (Uradni list RS, št. 21/18). ali status samozaposlenega v kulturi, prejme 5 točk
 | 5 |
|  **SKUPAJ:** | **100** |

**8.2. Gostovanje v tujini**

|  |  |
| --- | --- |
| **Kriterij:** | **Število****možnih točk** |
| 1. Reference prijavitelja projekta v obdobju 2021-2024 (kakovost dosežkov prijavitelja, prepoznavnost in uveljavljenost prijavitelja v strokovni javnosti)
 | 10 |
| 1. Umetniške reference izvajalcev

(prepoznavnost in uveljavljenost v strokovni javnosti ter kakovost dosežkov avtorja/ev, avtorskih skupin ter ostalih izvajalcev in podizvajalcev projekta) | 20 |
| 1. Kakovost projekta (zasnova projekta: umetniška, programska in izvajalska kakovost, produkcijska in izvedbena kakovost)
 | 20 |
| 1. Referenčnost prizorišča
 | 20  |
| 1. Finančna zasnova (glede na obseg in vsebino realno finančno ovrednoten in uravnotežen projekt, tj. razmerje med deležem lastnih in pridobljenih sredstev, realna izvedljivost projekta glede na njegovo vsebinsko in finančno zasnovo, ter glede na obseg in vsebino dela ustrezna višina plačila za izvajalce projekta)
 | 10  |
| 6. Pomen projekta za mednarodno promocijo slovenske glasbene umetnosti  | 15 |
| 7. Prijavitelj, ki ima status nevladne organizacije v javnem interesu na področju kulture (16. člen Zakona o nevladnih organizacijah (Uradni list RS, št. 21/18) ali status samozaposlenega v kulturi, prejme 5 točk točk. | 5 |
| **SKUPAJ** | **100** |

**8.3. Izvirno glasbeno delo ali koreografija**

|  |  |
| --- | --- |
| **Kriterij:** | **število****možnih točk** |
| 1. Produkcijske reference prijavitelja projekta v obdobju 2021-2024 (kakovost dosežkov prijavitelja, prepoznavnost in uveljavljenost prijavitelja v strokovni javnosti)
 | 10 |
| 1. Umetniške reference prijavitelja projekta v obdobju 2021-2024 (kakovost dosežkov prijavitelja prepoznavnost in uveljavljenost prijavitelja v strokovni javnosti)
 | 20 |
| 1. Izvirnost in inovativnost novega dela oziroma izrazna in kompozicijska teža novega dela
 | 30 |
| 1. Reference izvajalcev in podizvajalcev projekta (kakovost dosežkov izvajalcev in podizvajalcev projekta, prepoznavnost in uveljavljenost izvajalcev in podizvajalcev v strokovni javnosti)
 | 20 |
| 1. Pomen projekta za razvoj slovenske glasbene umetnosti
 | 15 |
| 6. Prijavitelj, ki ima status nevladne organizacije v javnem interesu na področju kulture (16. člen Zakona o nevladnih organizacijah (Uradni list RS, št. 21/18) ali status samozaposlenega v kulturi, prejme 5 točk. | 5 |
|  **SKUPAJ:** | **100** |

**8.4. Glasbeno založništvo**

|  |  |
| --- | --- |
| **Kriterij:** | **število****možnih točk** |
| 1. Reference prijavitelja projekta v obdobju 2021-2024 (kakovost dosežkov prijavitelja, prepoznavnost in uveljavljenost prijavitelja v strokovni javnosti)
 |  10 |
| 1. Reference izvajalcev(aktualen in kakovosten izbor avtorja, avtorskih skupin ter ostalih izvajalcev in podizvajalcev projekta)
 | 20 |
| 1. Kakovost in izrazna teža izdanega glasbenega dela
 | 30 |
| 1. Finančna zasnova(glede na obseg in vsebino realno finančno ovrednoten in uravnotežen projekt, višina deleža lastnih in pridobljenih sredstev, realna izvedljivost projekta glede na njegovo vsebinsko in finančno zasnovo)
 | 20 |
| 1. Pomembnost projekta z vidika (mednarodne) promocije slovenske glasbene ustvarjalnosti

(načrt distribucije, možnosti in izvedba mednarodne promocije mednarodne promocije, dostopnost) | 15 |
| 6. Prijavitelj, ki ima status nevladne organizacije v javnem interesu na področju kulture (16. člen Zakona o nevladnih organizacijah (Uradni list RS, št. 21/18). ali status samozaposlenega v kulturi, prejme 5 točk  | 5 |
|  **SKUPAJ:** | **100** |

**8.5. Avtorski projekt - Podpora projektom samozaposlenih v kulturi, fizičnih oseb, fizičnih oseb z** **dejavnostjo na področju glasbenih umetnosti**

|  |  |
| --- | --- |
| **Kriterij:** | **število****možnih točk** |
| 1.Reference prijavitelja projekta v obdobju 2021-2024 (kakovost dosežkov, prepoznavnost in uveljavljenost prijavitelja v strokovni javnosti)  | 20 |
| 2. Finančna zasnova(glede na obseg in vsebino realno finančno ovrednoten in uravnotežen projekt (razmerje med deležem lastnih in pridobljenih sredstev, realna izvedljivost projekta glede na njegovo vsebinsko in finančno zasnovo, ter glede na obseg in vsebino dela ustrezna višina plačila za izvajalce projekta)  | 15 |
| 3. Kakovost projekta ter njegova vsebinska zaokroženost, celovitost in inovativnost  | 20 |
| 4.Izvedbeni načrt projekta (skladnost zasnove projekta in načrta izvedbe, realnost izvedbe glede na zasnovo projekta)  | 20 |
| 5.Pomen projekta za umetniški razvoj prijavitelja  | 10 |
| 6. Pomen projekta za razvoj glasbene umetnosti | 10 |
| 7.Prijavitelj, ki ima status samozaposlenega v kulturi, prejme 5 točk | 5 |
|  **SKUPAJ:** | **100** |

**8.6.** **Prva podpora projektu**

|  |  |
| --- | --- |
| **Kriterij:** | **število****možnih točk** |
| 1. Izkazana posebna nadarjenost prijavitelja (referenčne nagrade, priporočila referenčnih strokovnjakov)
 | 40 |
| 1. Pomen projekta za umetniški razvoj prijavitelja
 | 20 |
| 1. Glasbena inovativnost, potencial, izvirnost in kvaliteta
 | 30 |
| 1. Pomen projekta za razvoj glasbene umetnosti
 | 10 |
|  **SKUPAJ:** | **100** |

1. **Uporaba kriterijev in določitev višine sofinanciranja**

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina točk. Projekt je na podlagi razpisnih kriterijev skupaj lahko ocenjen z največ 100 točkami.

V sofinanciranje bodo lahko sprejeti le projekti tistih prijaviteljev, ki na podlagi ocenjevanja po navedenih razpisnih kriterijih dosežejo vsaj polovico vseh možnih točk. Izmed projektov, ki dosežejo vsaj polovico vseh možnih točk, bodo v okviru razpoložljivih sredstev v sofinanciranje sprejeti tisti projekti, ki bodo v postopku izbire oziroma ocenjevanja na posameznem podpodročju dosegli višje število točk.

V primeru, da na posameznem razpisnem podpodročju ni zadostnega števila prijav oziroma prijavljeni projekti po razpisnih kriterijih na posameznem podpodročju niso dosegli vsaj polovice vseh možnih točk in zaradi tega na razpisnem podpodročju sredstva za sofinanciranje tega podpodročja niso v celoti razdeljena, se nerazdeljena sredstva prenesejo na ostala podpodročja po presoji pristojne strokovne komisije za področje glasbenih umetnosti.

Višina sredstev za projekte, sprejete v sofinanciranje, se določi tako, da se zaprošena vrednost sofinanciranja pomnoži s količnikom, ki odraža število prejetih točk. Primer: projekt, ki bo dosegel 100 točk, bo sofinanciran v višini 100 odstotkov zaprošene vrednosti (količnik 1); projekt, ki bo dosegel 85 točk, bo sofinanciran v višini 85 odstotkov zaprošene vrednosti (količnik 0,85).

Ocenjevanje in vrednotenje ustreznih vlog bo izvedla strokovna komisija, pristojna za področje glasbenih umetnosti.

Točkovanje posamezne vloge opravi vsak član komisije v skladu z vsemi omenjenimi kriteriji. Ocene so uravnotežene tudi primerjalno z drugimi prejetimi vlogami. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Primer: kriterij reference izvajalcev (aktualnost in kakovost) od skupno 3 članov komisije 2 člana komisije ocenita s po 14 točkami, tretji pa z 10 točkami. Seštevek točk 38 se v takem primeru deli s številom 3, kot je članov komisije, kar da povprečje 12,66\*. Ocena kriterija se v tem primeru zaokroži na 13 točk in ta ocena v seštevku z ostalimi štirimi ocenami posameznih kriterijev tvori skupno oceno vloge.

S prijavitelji izbranih projektov bo na podlagi odločb sklenjena pogodba za obdobje trajanja razpisa.

1. **Predvidena vrednost razpoložljivih sredstev**

Predvidena vrednostvseh razpoložljivih sredstev, namenjenih za predmet razpisa, z oznako JPR-GUM-2025, je **440.000,00 EUR**:

- od tega je 55 odstotkov celotne vrednosti razpoložljivih sredstev namenjenih podpodročju Organizacija koncertov in glasbeno scenskih predstav v Sloveniji;

- od tega je 5 odstotkov celotne vrednosti razpoložljivih sredstev namenjenih podpodročju Gostovanje v tujini;

- od tega je 5 odstotkov celotne vrednosti razpoložljivih sredstev namenjenih podpodročju Izvirno glasbeno delo ali koreografija;

- od tega je 5 odstotkov celotne vrednosti razpoložljivih sredstev namenjenih podpodročju Glasbeno založništvo;

- od tega je 25 odstotkov celotne vrednosti razpoložljivih sredstev namenjenih podpodročju Avtorski projekt - Podpora projektom samozaposlenih v kulturi, fizičnih oseb, fizičnih oseb z dejavnostjo;.

- od tega je 5 odstotkov celotne vrednosti razpoložljivih sredstev namenjenih podpodročju Prva podpora projektu.

1. **Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena na področju razpisa v proračunskem letu 2025, oziroma v plačilnih rokih, kot jih določa Zakon o izvrševanju proračunov Republike Slovenije za leti 2024 in 2025 (Uradni list RS, št. 123/23 in 12/24).

Dodeljena proračunska sredstva se bodo izplačevala v skladu z dinamiko izplačil, opredeljeno v pogodbi o sofinanciranju kulturnih projektov, in na podlagi izdanih e-računov oziroma elektronskih zahtevkov za izplačilo, pri čemer je pri prvem zahtevku možno uveljavljati predplačila v višini do 30 odstotkov pogodbene vrednosti.

1. **Razpisni rok in oddaja vlog**

Razpis se začne **25. 10. 2024** in konča **26. 11. 2024**.

Vloga mora biti izpolnjena in oddana v elektronski obliki na prijavnem obrazcu v spletnem okolju eJR (na naslovu: https://ejr.ekultura.gov.si/ejr-web/) z vsemi dokazili, prilogami in podatki, določenimi v razpisni dokumentaciji in v skladu z zahtevami tega javnega razpisa. Vloga mora biti oddana oziroma predložena na enega od načinov, opredeljenih v točkah 12.1. in 12.2. Prijavitelj naj vlogo odda v skladu z izbranim podpodročjem v okviru razpisa »JPR-GUM-2025«.

Dopolnjevanje in spreminjanje vlog sta možna le do poteka razpisnega roka, in sicer v spletnem okolju eJR z rabo oznake, ki je določena že oddani vlogi.

Da ne bi prišlo do preobremenjenosti strežnika prijaviteljem priporočamo, da naj vloge na javni razpis oddajo pred zadnjim dnem razpisnega roka. Oddaja vloge pomeni, da se prijavitelj strinja z vsemi pogoji in kriteriji razpisa.

12.1 Oddaja elektronsko podpisane vloge

Prijavitelj vlogo na javni razpis odda na prijavnem obrazcu v spletnem okolju eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **26. 11. 2024** do **23.59**.

12.2 Oddaja lastnoročno podpisane vloge

Če prijavitelj nima digitalne identitete za elektronsko podpisovanje, vlogo na javni razpis kljub temu izpolni na prijavnem obrazcu v spletnem okolju eJR na naslovu: http://ejr.ekultura.gov.si/ejr-web, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki.. V primeru razlik se upošteva natisnjena različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova ulica 10, 1000 Ljubljana, najpozneje do 26. 11. 2024 oziroma najpozneje ta dan oddana priporočeno na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani**: NE ODPIRAJ – PRIJAVA NA JAVNI RAZPIS z oznako »JPR-GUM-2025«. Na ovojnico je treba obvezno nalepiti A4 dokument »Kuverta«, ki je priloga tega javnega razpisa in vsebuje vse potrebne podatke, kot so naslov, oznaka javnega razpisa, navedba prijavitelja in drugo.

Obvezne priloge, določene v razpisni dokumentaciji oziroma besedilu tega javnega razpisa, naj bodo priložene le v spletnem obrazcu in jih prijavitelji ne pošiljajo fizično.

Vloga mora biti izpolnjena na predpisanem spletnem obrazcu, ki je dostopen na naslovu www.gov.si/drzavni-organi/ministrstva/ministrstvo-za-kulturo/javne-objave/ in mora vsebovati vse obvezne priloge in podatke, določene v razpisni dokumentaciji.

1. **Razpisna dokumentacija**

Razpisna dokumentacija obsega:

* besedilo projektnega razpisa z oznako JPR-GUM-2025,
* prijavni obrazec s prilogami v spletnem okolju eJR na naslovu: <http://ejr.ekultura.gov.si/ejr-web>.

Razpisna dokumentacija je objavljena na spletnih straneh ministrstva, na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani z razpisom z oznako JPR-GUM-2025.

1. **Zavrženje vlog**

Za **prepozno** se bo štela vloga (oziroma dopolnitev ali sprememba), ki ne bo oddana v spletnem okolju eJR do vključno **26. 11. 2024** do **23.59.** Če prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo RS, Maistrova 10, 1000 Ljubljana** najpozneje do **26. 11. 2024** oziroma najpozneje ta dan oddana na pošti kot priporočena pošiljka.

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, čigar vloga ne bo izpolnjevala pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

* + **prepozno vlogo,**
	+ **nepopolno in/ali prepozno dopolnjeno vlogo,**
	+ **vlogo, ki jo bo oddala neupravičena oseba.**
1. **Odpiranje vlog**

Ministrstvo bo vloge začelo odpirati 29. 11. 2024 ob 10. uri.

**OPOZORILO**

**Prijavitelje opozarjamo, da je izvedba postopka razpisa z oznako JPR-GUM-2025 vezana na proračunske zmogljivosti ministrstva. Če pride do sprememb v državnem proračunu ali finančnem načrtu ministrstva, ki bi neposredno vplivale na izvedbo postopka razpisa z oznako JPR-GUM-2025, mora ministrstvo ukrepati v skladu s spremembami v državnem proračunu oziroma finančnem načrtu ministrstva.**

**Če se v času izvedbe postopka razpisa z oznako JPR-GUM-2025 obseg sredstev, ki so v državnem proračunu namenjena za kulturo, zmanjša toliko, da ne zagotavlja izpolnitve ciljev razpisa z oznako JPR-GUM-2025, lahko ministrstvo postopek razpisa ustavi oziroma v primeru že končanega izbora kulturnih projektov v skladu s spremembami proračuna zmanjša obseg sofinanciranja, spremeni ali prekine že sklenjeno pogodbo o sofinanciranju projekta.**

1. **Pristojna uslužbenca za dajanje informacij in pojasnil v zvezi z razpisom:**

Dodatne informacije o razpisu lahko zainteresirani prijavitelji dobijo pri mag. art. Alenki Gotar in Antonu Snoju izključno po elektronski pošti na naslovu jprgum2025.mk@gov.si.

Vsebinska vprašanja v zvezi z razpisom je po elektronski pošti na navedeni naslov možno poslati najpozneje do vključno 25. 11. 2024, zadnji odgovori ministrstva bodo podani najpozneje do 26. 11. 2024 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Za tehnično podporo in odgovarjanje na tehnična vprašanja v zvezi z eJR se lahko prijavitelji obrnejo na Službo za digitalizacijo (sonja.hiti-ozinger@gov.si, (01) 400 7982) vsak delovni dan med 9. in 15. uro, najkasneje do 26. 11. 2024 do vključno 15. ure.

Vse potencialne prijavitelje in zainteresirane osebe vabimo na **javne inštrukcije**, ki bodo **7. 11. 2024 ob 11. uri** v prostorih Ministrstva za kulturo, Maistrova ulica 10, Ljubljana, v veliki sejni sobi v pritličju. Takrat bomo podrobno predstavili razpis in odgovarjali na vprašanja v zvezi z njim. Vprašanja lahko pošljete tudi po elektronski pošti.

1. **Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo na spletnih straneh ministrstva: www.gov.si/drzavni-organi/ministrstva/ministrstvo-za-kulturo/, kot je navedeno pod točko 13.

 Dr. Asta Vrečko

 ministrica

1. Cilji trajnostnega razvoja so opredeljeni v Agendi za trajnostni razvoj do leta 2030 (Organizacija Združenih narodov, dostopno na https://www.gov.si/zbirke/projekti-in-programi/uresnicevanje-agende-2030/), ki so vključeni tudi v Strategijo razvoja Slovenije 2023 (dostopno na: https://www.gov.si/assets/ministrstva/MKRR/Strategija-razvoja-Slovenije-2030/Strategija\_razvoja\_Slovenije\_2030.pdf). [↑](#footnote-ref-1)